Alan Hatherly spog met sesde plek | Netwerk24
Alan Hatherly spog met sesde plek
Deur Annchen Nel 16 Mei 2021 19:06
Alan Hatherly Foto: Getty Images
Hy het sy agtste plek by verlede naweek se eerste Wêreldbeker-byeenkoms in Albstadt, Duitsland, opgevolg met 'n sesde plek in Nove Mesto na Morave, Tsjeggië, op 'n uiters moeilike baan besaai met rotse en boomwortels.
Die Brit Thomas Pidcock het Brittanje se fietsrykeurders 'n lekker tameletjie besorg.
Die 21-jarige is by uitstek 'n padfietsryer en het verlede week in Albstadt aan sy eerste Wêreldbeker-ren deelgeneem.
Sondag het hy 'n meesterlike vertoning gelewer en meer ervare teenstanders uitgestof en eerste geëindig.
Hy het die vyf rondtes van 22,2 km in 1 uur 20 minute 55 sekondes afgelê om Brittanje sy eerste Wêreldbeker-wenner in Olimpiese veldrenne in 22 jaar te gee.
Die aksie in Nove Mesto was die laaste kwalifiserende byeenkoms vir die Olimpiese Spele.
Pidcock kan dalk nou Brittanje se pad- en bergfietsspan haal.
Mathieu van der Poel van Nederland het meer as 'n minuut ná Pidcock klaargemaak (1:21:55) en die Switser Mathias Flueckiger was derde in 1:22:10.
Die Tsjeg Ondrey Cink het vierde oor die eindstreep gery in 1:22:55 en Jordan Sarrou van Frankryk was vyfde in 1:23:16, gevolg deur Hatherly in 1:23:23.
Die Switser Nino Schurter, wat verlede week sy 35ste verjaardag gevier het, het sewende klaargemaak.
Dit was die eerste keer ooit dat die voormalige wêreldkampioen en die Olimpiese kampioen nie op die podium in Nove Mesto gestaan het nie.
Die Franse vrou Loana Lecomte het haar tweede agtereenvolgende oorwinning behaal. Haar wentyd was 1:25:13.
Amerika se Hayley Batten was tweede in 1:26:52 en Rebecca McConnell van Australië derde in 1:27:04.
Die Suid-Afrikaner Mariske Strauss het op haar 30ste verjaardag 'n 31ste plek behaal in 1:33:21. Die Kapenaar Candice Lill was 47ste in 1:35:33.